กองอสังหาฯ8เดือนระดมทุน3หมื่นล.
กองทุนอสังหาริมทรัพย์อู้ฟู่ 8 เดือน ระดมทุนแล้ว 3 หมื่นล้าน “ชนิตร” เชื่อเร่งตั้งกองก่อนหมดสิทธิ์
6 ก.ย. 2555

กองทุนอสังหาริมทรัพย์อู้ฟู่ 8 เดือน ระดมทุนแล้ว 3 หมื่นล้าน “ชนิตร” เชื่อเร่งตั้งกองก่อนหมดสิทธิ์




นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า ในช่วง 8 เดือนแรกของปีนี้ กองทุนรวมอสังหาริมทรัพย์มียอดการระดมทุนรวม 30,028 ล้านบาท โดยเป็นการกองทุนใหม่ 27,438 ล้านบาท และการเพิ่มทุนกองทุนเดิม 2,590 ล้านบาท 
“มูลค่าระดมทุนด้วยการออกกองทุนใหม่ปีนี้สูงสุดเป็นประวัติการณ์และคาดว่าจะเติบโตต่อเนื่องในช่วงต่อไป เนื่องจากการจัดตั้งกองทุนรวมอสังหาริมทรัพย์ใหม่และการเพิ่มทุนของกองทุนเดิมจะสามารถใช้หลักเกณฑ์ปัจจุบันภายในปีนี้จนถึงปี 2556 ซึ่งจะเป็นช่วงที่จะมีการเร่งระดมทุนในรูปแบบจัดตั้งกองทุนรวมอสังหาริมทรัพย์รวมถึงการเพิ่มทุนของกองทุนเดิมอีกหลายกองทุน”นายชนิตรกล่าว
นอกจากนี้ นายชนิตร ยังกล่าวอีกว่า ผลการดำเนินงานกองทุนรวมอสังหาริมทรัพย์ งวด 6 เดือนแรก มีรายได้ค่าเช่าและค่าบริการเพิ่มขึ้น 8.23% จาก 4,053 ล้านบาทในปี 2554 เป็น 4,387 ล้านบาทในปี 2555 กำไรสุทธิ เพิ่มขึ้น 11.65% จาก 3,130 ล้านบาท เป็น 3,495 ล้านบาท และมูลค่าการจ่ายเงินปันผลระหว่างกาลงวด 6 เดือนแรกของปีนี้อยู่ที่ 4,152 ล้านบาท เพิ่มขึ้น 15.29% จากช่วงเดียวกันปีก่อน ที่ปันผล 3,601 ล้านบาท
ทั้งนี้ ในปัจจุบันมีกองทุนรวมอสังหาริมทรัพย์จดทะเบียนในตลาดหลักทรัพย์ 39 กองทุน มีมูลค่าหลักทรัพย์ตามราคาตลาดรวม 149,281 ล้านบาท มีมูลค่าการซื้อขายเฉลี่ยต่อวันที่ 110 ล้านบาทเพิ่มขึ้น 189.34% จากช่วงเดียวกันของปีก่อนและมีค่าเฉลี่ยอัตราเงินปันผลตอบแทนอยู่ที่ 7.07%